Document ID: 32011R0102

KOMISIJOS REGLAMENTAS (ES) Nr. 102/2011
2011 m. vasario 4 d.
kuriuo iš dalies keičiamas Reglamentas (ES) Nr. 1089/2010, kuriuo įgyvendinamos Europos Parlamento ir Tarybos direktyvos 2007/2/EB nuostatos dėl erdvinių duomenų rinkinių ir paslaugų sąveikumo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. kovo 14 d. Europos Parlamento ir Tarybos direktyvą 2007/2/EB, sukuriančią Europos bendrijos erdvinės informacijos infrastruktūrą (INSPIRE) (1), ypač į jos 7 straipsnio 1 dalį,
kadangi:
(1)
2010 m. lapkričio 23 d. Komisijos reglamente (ES) Nr. 1089/2010, kuriuo įgyvendinamos Europos Parlamento ir Tarybos direktyvos 2007/2/EB nuostatos dėl erdvinių duomenų rinkinių ir paslaugų sąveikumo (2), nustatomi erdvinių duomenų rinkinių sąveikumo techniniai reikalavimai, įskaitant kodų sąrašų, naudotinų erdvinių objektų tipų ir duomenų tipų pagrindiniams požymiams ir susiejimo elementams, apibrėžtis.
(2)
Reglamente (ES) Nr. 1089/2010 reikalaujama, kad erdvinių objektų tipų ar duomenų tipų, įtrauktų į kodų sąrašą, pagrindinių požymių ar susiejimo elementų reikšmės būtų tik tos, kurios galioja atitinkamam kodų sąrašui.
(3)
Šiame reglamente (ES) Nr. 1089/2010 nustatytų kodų sąrašų leistinos reikšmės būtinos tame reglamente nustatytiems reikalavimams įgyvendinti ir todėl taip pat turėtų būti nustatytos tame reglamente.
(4)
Rengiant šiame reglamente pateiktas kodų sąrašų reikšmes buvo taikyti tokie patys principai dėl vartotojų reikalavimų, nuorodinės medžiagos, atitinkamos Sąjungos politikos ar veiklos, įgyvendinamumo ir proporcingumo galimų išlaidų ir naudos aspektu, veiklos dalyvių įtraukimo ir konsultavimosi bei tarptautinių standartų, kokie buvo taikyti rengiant kitus techninius reikalavimus, išdėstytus Komisijos reglamente (ES) Nr. 1089/2010.
(5)
Todėl Reglamentas (ES) Nr. 1089/2010 turėtų būti atitinkamai iš dalies pakeistas.
(6)
Šiame reglamente nustatytos priemonės atitinka pagal Direktyvos 2007/2/EB 22 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 1089/2010 iš dalies keičiamas taip:
1.
4 straipsnis keičiamas taip:
a)
3 dalis keičiama taip:
„3. Erdvinių objektų tipų ar duomenų tipų požymių ar susiejimo elementų reikšmių aibės ir kodų sąrašai turi atitikti II priede pateiktas apibrėžtis ir apimti nurodytas reikšmes. Reikšmių aibės ir kodų sąrašų reikšmės yra visoms kalboms vienodi mnemoniniai kompiuteriniai kodai.“
b)
4 dalis išbraukiama.
2.
6 straipsnis keičiamas taip:
a)
1 dalies a punktas keičiamas taip:
„a)
valstybės narės negali išplėsti kodų sąrašų;“
b)
3 dalis keičiama taip:
„3. Erdvinių objektų tipų arba duomenų tipų, kurių tipas atitinka 6 straipsnio 1 dalies a punkte apibrėžtą kodų sąrašą, požymių arba susiejimo elementų reikšmės gali būti tik iš tam kodų sąrašui nustatytų sąrašų.
Erdvinių objektų tipų arba duomenų tipų, kurių tipas atitinka 6 straipsnio 1 dalies b punkte apibrėžtą kodų sąrašą, požymių arba susiejimo elementų reikšmės gali būti tik tos, kurios galioja pagal registrą, kuriame tvarkomas tas kodų sąrašas.“
3.
I priedas iš dalies keičiamas taip, kaip nurodyta šio reglamento I priede.
4.
II priedas iš dalies keičiamas taip, kaip nurodyta šio reglamento II priede.
2 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. vasario 4 d.

Labels: 7
12
3
16